पाएं अपने शहर की ताज़ा ख़बरें और फ्री ई-पेपरडाउनलोड करें
गुड़गांव. मरीजों को बेहतर स्वास्थ्य सेवा उपलब्ध कराने के लिए सिविल सर्जन डॉ. बीके राजोरा ने शहर के विभिन्न सामुदायिक स्वास्थ्य केंद्रों का औचक निरीक्षण किया। निरीक्षण के दौरान कई केंद्रों से चिकित्सक नदारद मिले, जिस पर उन्होंने चिकित्सकों और अन्य स्टाफ से लिखित में जवाब देने के लिए कहा है।
दो मेडिकल ऑफिसर सहित चार से मांगा जवाब
सिविल सर्जन डॉ. बीके राजोरा ने शनिवार सुबह वजीराबाद स्थित प्राथमिक सामुदायिक स्वास्थ्य केंद्र का निरीक्षण किया। इस दौरान केंद्र से दोनों चिकित्सक, फार्मासिस्ट, लैब टेक्नीशियन, इंफॉर्मेशन असिस्टेंट और एक हेल्थ वर्कर नदारद थे। जब उपस्थित दोनों एएनएम से इसके बारे में पूछा गया, तो वे स्पष्ट जवाब नहीं दे सके।
हाजिरी रजिस्टर में भी उपस्थित, अनुपस्थित या लीव कुछ भी दर्ज नहीं था। इससे नाराज सिविल सर्जन ने दोनों मेडिकल अधिकारियों सहित अन्य पैरा मेडिकल स्टाफ से लिखित में स्पष्टीकरण मांगा है। सभी को बताना होगा कि बिना किसी को इंफॉर्मेशन दिए ड्यूटी के समय वे कहां थे। डॉ. राजोरा ने कहा कि यदि चिकित्सक व स्टाफ जवाब नहीं देते हैं, तो उनके खिलाफ विभागीय कार्रवाई की जाएगी।
चिकित्सकों की होगी भर्ती
सिविल सर्जन डॉ. बीके राजोरा ने टीम के साथ सोहना स्थित सिविल अस्पताल का भी निरीक्षण किया। इस दौरान सभी स्टाफ तो मौजूद थे, लेकिन अस्पताल में स्टाफ की संख्या कम होने की बात सामने आई। 14 चतुर्थ श्रेणियों में से केवल दो ही वहां काम कर रहे हैं।
सात चिकित्सकों की पोस्ट सेक्शन होने के बावजूद केवल दो मेडिकल अधिकारी वहां काम कर रहे हैं। ऐसे में उन्होंने चिकित्सकों व स्टाफ की लिस्ट बनाकर नेशनल रूरल हेल्थ मिशन को भेजने का फैसला लिया, ताकि स्टाफ की कमी पूरी हो सके।
डॉ. बीके राजोरा ने मरीजों से बातचीत करके उनकी परेशानियां भी सुनीं और चिकित्सकों के साथ बैठकर उन्हें सुलझाने का प्रयास किया। उन्होंने मरीजों को आश्वासन दिया कि अस्पताल में चिकित्सकों की कमी जल्द पूरी की जाएगी, ताकि मरीजों को बेहतर सुविधाएं मिल सकें।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva mag_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn